PIELIKUMS

Liepājas valstspilsētas pašvaldības

domes 2024. gada 19. decembra

lēmumam Nr.483/12

**DELEĢĒŠANAS LĪGUMS**

Liepājā *Līguma parakstīšanas datums ir pēdējā*

*pievienotā droša elektroniskā paraksta*

*laika zīmoga datums*

**Liepājas valstspilsētas pašvaldība** (turpmāk – pašvaldība), Liepājas valstspilsētas pašvaldības iestādes “Liepājas Centrālā administrācija” (turpmāk – administrācija) personā, kuru pārstāv administrācijas vadītājs – Liepājas valstspilsētas pašvaldības izpilddirektors Ronalds Fricbergs, kas darbojas uz Liepājas valstspilsētas pašvaldības domes 2023. gada 21. decembra nolikuma Nr.20 “Liepājas Centrālās administrācijas nolikums” un 2024. gada 19. decembra lēmuma Nr.483/12 “Par deleģēšanas līguma slēgšanu ar SIA “LIEPĀJAS ŪDENS”” pamata, no vienas puses, un

**Sabiedrība ar ierobežotu atbildību “LIEPĀJAS ŪDENS**”, vienotais reģistrācijas Nr.42103000897, (turpmāk – pilnvarotā persona) tās valdes priekšsēdētāja Anda Dejus personā, kurš rīkojas uz statūtu pamata un ir tiesīgs pārstāvēt kapitālsabiedrību, no otras puses, abi kopā turpmāk – līdzēji un katrs atsevišķi – līdzējs, noslēdz šādu deleģēšanas līgumu (turpmāk – līgums):

1. **PĀRVALDES UZDEVUMS**

Pašvaldība deleģē pilnvarotajai personai Ministru kabineta 2017. gada 27. jūnija noteikumu Nr.384 “Noteikumi par decentralizēto kanalizācijas sistēmu apsaimniekošanu un reģistrēšanu” (turpmāk – noteikumi) 11. punktā noteikto uzdevumu – uzturēt decentralizēto kanalizācijas sistēmu reģistru (turpmāk – reģistrs), nodrošinot tajā nepārtrauktu aktuālo datu uzglabāšanu.

1. **PĀRVALDES UZDEVUMA IZPILDES TERMIŅŠ UN KĀRTĪBA**
   1. Pārvaldes uzdevuma izpildes termiņš ir pieci gadi – no 2025. gada 1. janvāra līdz 2029. gada 31. decembrim.
   2. Pārvaldes uzdevuma izpildē pilnvarotā persona uztur elektronisko reģistru “Liepājas pilsētas decentralizēto kanalizācijas sistēmu ekspluatācijas prasību kontrole” un ievada tajā informāciju, kas iegūta, izpildot Liepājas valstspilsētas pašvaldības domes 2024. gada 21. marta saistošo noteikumu Nr.10 “Decentralizēto kanalizācijas pakalpojumu sniegšanas un uzskaites kārtības saistošie noteikumi” 6. punktā noteiktās kompetences, kā arī informē sabiedrību par aktualitātēm decentralizētās kanalizācijas jomā.
   3. Pilnvarotā persona nodrošina, lai reģistrā būtu iekļauta šāda informācija:
      1. decentralizētās kanalizācijas sistēmas atrašanās vieta;
      2. decentralizētās kanalizācijas sistēmas īpašnieks;
      3. decentralizētās kanalizācijas sistēmas veids;
      4. decentralizētās kanalizācijas sistēmas apsekošanas fakts un secinājumi;
      5. decentralizētās kanalizācijas sistēmas ekspluatācijas prasību ievērošana;
      6. konstatētie pārkāpumi un veiktās darbības pārkāpuma novēršanai.
   4. Pilnvarotajai personai ir tiesības brīvi izvēlēties reģistra tehniskos risinājumus.
2. **LĪDZĒJU PIENĀKUMI UN ATBILDĪBA**
   1. Pilnvarotā persona līguma ietvaros ir Administrācijas pārraudzībā.
   2. Pašvaldība atbild par tās funkciju, kurās ietilpst pārvaldes uzdevums, izpildi kopumā un no sava budžeta atlīdzina mantiskos zaudējumus un nemantisko kaitējumu.
   3. Administrācija sniedz pilnvarotajai personai pārvaldes uzdevuma izpildei nepieciešamo informāciju.
   4. Administrācija apkopo pilnvarotās personas iesniegtos pārskatus un atskaites.
   5. Administrācijai ir tiesības veikt pārbaudi par pārvaldes uzdevuma izpildi un pieprasīt papildu informāciju, ja sniegtā informācija ir nepilnīga un neļauj pilnvērtīgi izvērtēt pārvaldes uzdevuma izpildi.
   6. Pilnvarotā persona atlīdzina pašvaldībai visus zaudējumus un izdevumus, kas pašvaldībai radušies pilnvarotās personas prettiesiskas darbības vai bezdarbības, kā arī neizpildīta vai nepienācīgi izpildīta pārvaldes uzdevuma rezultātā.
   7. Pilnvarotā persona atlīdzina pašvaldībai līguma 3.6. apakšpunktā nodarītos zaudējumus, kas radušies līguma darbības laikā, arī pēc tam, kad līgums ir zaudējis spēku.
   8. Pilnvarotajai personai ir pienākums:
      1. nodrošināt nepārtrauktu pārvaldes uzdevuma izpildi atbilstoši normatīvo aktu prasībām un līguma nosacījumiem;
      2. nodrošināt nepieciešamo tehnisko aprīkojumu un atbilstošu personālu;
      3. sniegt informāciju administrācijai par pārvaldes uzdevuma izpildi, uzrādot pārvaldes uzdevuma izpildi apliecinošus dokumentāciju;
      4. līguma 3.5. apakšpunktā minēto informāciju iesniegt administrācijai nekavējoties, bet ne vēlāk kā pēc divām nedēļām no informācijas pieprasījuma saņemšanas dienas;
      5. atbilstoši līguma 5. nodaļas nosacījumiem iesniegt atskaites un pamatojuma dokumentus dotācijas piešķiršanai;
      6. nodrošināt atsevišķu (nodalītu) grāmatvedības uzskaiti saistībā ar pārvaldes uzdevuma izpildi;
      7. pārvaldes uzdevuma izpildē ievērot labas pārvaldības un citus valsts pārvaldes principus un normatīvo aktu prasības.
3. **IZPILDES KVALITĀTES NOVĒRTĒJUMA KRITĒRIJI UN REZULTATĪVIE RĀDĪTĀJI**
   1. Pārvaldes uzdevuma mērķis – Liepājas valstspilsētas pašvaldībā ir apzinātas visas decentralizētās kanalizācijas sistēmas un to ekspluatācija atbilst normatīvo aktu prasībām.
   2. Pārvaldes uzdevuma izpildes kvalitātes kritērijs:
      1. reģistrs satur līguma 2.3. apakšpunktos noteiktās informācijas aktuālos un vēsturiskos datus;
      2. reģistra dati atbilst faktiskajai situācijai dabā.
   3. Pārvaldes uzdevumu rezultatīvie rādītāji ir noteikti līguma 1. pielikumā.
   4. Līguma izpildi un rezultatīvos rādītājus administrācija uzrauga, pamatojoties uz pilnvarotās personas iesniegtajām atskaitēm un pamatojuma dokumentiem.
4. **SAVSTARPĒJO NORĒĶINU KĀRTĪBA**
   1. Pašvaldība deleģētā pārvaldes uzdevuma veikšanai katru gadu piešķir pilnvarotajai personai dotāciju.
   2. Pārvaldes uzdevuma izpildei piešķirtā dotācija 2025. gadam ir 21 738 EUR (*divdesmit viens tūkstotis septiņi simti trīsdesmit astoņi euro).*
   3. Pilnvarotā persona ir atbildīga par pārvaldes uzdevuma izpildei piešķirtās dotācijas efektīvu, ekonomisku un caurskatāmu izlietošanu atbilstoši paredzētajiem mērķiem.
   4. Dotācija pilnvarotajai personai tiek pārskaitīta pa daļām atbilstoši pilnvarotās personas izdevumiem pārvaldes uzdevumu nodrošināšanai. Pilnvarotā persona viena mēneša laikā pēc kalendārā ceturkšņa beigām iesniedz pašvaldībai atskaiti un izdevumus pamatojošus dokumentus par finanšu resursu izlietojumu. Atskaiti noformē elektroniskā dokumenta veidā, adresē administrācijas Finanšu pārvaldei un nosūta uz oficiālo elektronisko adresi.
   5. Finanšu pārvalde izskata iesniegto atskaiti un pamatojuma dokumentus, izvērtējot finansējuma izlietojuma pārvaldes uzdevuma izpildes atbilstību līguma nosacījumiem un dotācijas izlietošanas izvirzītajiem mērķiem.
   6. Finanšu pārvalde 10 darba dienu laikā no atskaites saņemšanas dienas, pārskaita dotāciju uz pilnvarotās personas līgumā norādīto kredītiestādes kontu, atbilstoši faktiskajam finanšu izlietojumam.
5. **PĀRSKATU UN ZIŅOJUMU SNIEGŠANAS KĀRTĪBA**
   1. Pilnvarotajai personai līdz katra kalendārā gada 15. janvārim ir pienākums iesniegt administrācijai rakstveida pārskatu par kalendāra gada pārvaldes uzdevuma izpildi norādot:
      1. decentralizētās kanalizācijas sistēmu apsekošanas skaitu konkrētajā gadā;
      2. informācijas apkopojumu par decentralizācijas kanalizācijas sistēmas reģistrā iekļautajām ziņām, norādot kopējo skaitu un decentralizētās kanalizācijas sistēmas veidu;
      3. informāciju par tām decentralizētām kanalizācijas sistēmām, kuras līguma darbības laikā ir pieslēgtas centralizētajai kanalizācijas sistēmai vai veiktas kādas citas reģistra uzturēšanas darbības;
      4. publikāciju veidus un skaitu.
   2. Līguma 6.1. punktā minēto rakstveida pārskatu adresē pašvaldības izpilddirektora vietniekam būvniecības jautājumos un nosūta elektroniska dokumenta veidā uz pašvaldības oficiālo elektronisko adresi.
   3. Liepājas valstspilsētas pašvaldības izpilddirektora vietnieks būvniecības jautājumos pārbauda rakstveida pārskatu par kalendāra gada pārvaldes uzdevuma izpildes atbilstību līguma nosacījumiem.
   4. Ja tiek atzīts, ka pilnvarotā persona nav izpildījusi pārvaldes uzdevumu un dotācija nav izlietota atbilstoši noteiktajam mērķim, administrācijai ir tiesības:
      1. pārskatīt pilnvarotai personai piešķirtā finansējuma apmēru;
      2. iesniegt pilnvarotajai personai pamatojuma dokumentu ar pieprasījumu atmaksāt nelikumīgi izlietoto dotācijas daļu;
      3. uzteikt līgumu pirms termiņa, veicot savstarpējos norēķinus.
6. **LĪGUMA GROZĪJUMI UN IZBEIGŠANA**
   1. Visi līguma grozījumi ir neatņemama līguma sastāvdaļa un stājas spēkā parakstīšanas dienā, ja līguma grozījumos nav noteikts citādi.
   2. Līdzējiem ir tiesības līgumu izbeigt pirms līgumā noteiktā termiņa, savstarpēji vienojoties.
   3. Ikviens no līdzējiem var uzteikt līgumu, par to paziņojot otram līdzējam ne vēlāk kā trīs mēnešus iepriekš.
   4. Līguma 1. pielikums un dotācijas apmērs tiek precizēts pēc pašvaldības ikgadējā budžeta apstiprināšanas, līdzējiem parakstot vienošanos pie līguma.
7. **NOSLĒGUMA JAUTĀJUMI**
   1. Līgums stājas spēkā 2025. gada 1. janvārī un ir spēkā līdz 2029. gada 31. decembrim.
   2. Decentralizētās kanalizācijas reģistrs ir pašvaldības īpašums, pilnvarotā persona ir decentralizētās kanalizācijas sistēmu reģistra turētāja.
   3. Pilnvarotajai personai jāveic nepieciešamie pasākumi nepārvaramas varas, ja tāda ir iestājusies, seku mazināšanai un novēršanai, pēc iespējas nodrošinot pārvaldes uzdevuma veikšanas un no tā izrietošo pakalpojumu sniegšanas nepārtrauktību vai tā atjaunošanu iespējami īsākā laikposmā.
   4. Visus strīdus un domstarpības, kas rodas līguma izpildes laikā, līdzēji risina pārrunu ceļā, savstarpēji vienojoties. Ja līdzēji nevar vienoties, strīdi tiek izšķirti Latvijas Republikas tiesā normatīvajos aktos noteiktajā kārtībā.
   5. Ja kādai no līdzējiem tiek mainīti rekvizīti, kas var ietekmēt līguma izpildi, tas nekavējoties, bet ne vēlāk kā piecu darbdienu laikā rakstiski paziņo otram līdzējam.
   6. Līgums sagatavots latviešu valodā elektroniska dokumenta veidā.
8. **LĪDZĒJU REKVIZĪTI UN PARAKSTI**

|  |  |
| --- | --- |
| **Pilnvarotā persona**  Sabiedrība ar ierobežotu atbildību  “LIEPĀJAS ŪDENS”  Reģistrācijas Nr.42103000897  Liepāja, K.Valdemāra iela 12, LV-3401  AS SEB banka  Konts Nr.LV82UNLA0012010467064 | **Pašvaldība**  Liepājas valstspilsētas pašvaldība,  Liepājas valstspilsētas pašvaldības iestādes “Liepājas Centrālā administrācija” personā  reģistrācijas Nr.90000063185  Liepāja, Rožu iela 6, LV-3401 |

# 1. PIELIKUMS

**Pārvaldes uzdevumu rezultatīvos rādītājus 2025. gadā pašvaldība novērtē:**

|  |  |  |
| --- | --- | --- |
| **Nr.**  **p.k.** | **Kritērijs** | **Rādītājs** |
| 1. | Apsekotas un pārbaudītas decentralizētās kanalizācijas sistēmas | Apsekotas 80 decentralizētās kanalizācijas sistēmas.  Apsekošanas fakti un konstatētā situācija ir dokumentēta (sagatavoti apsekošanas akti).  Par konstatētajiem pārkāpumiem pilnvarotā persona ir sagatavojusi un nosūtījusi decentralizētās kanalizācijas sistēmas īpašniekiem atgādinājumus par prasību neievērošanu. |
| 2. | Sabiedrības informēšana par aktualitātēm decentralizētās kanalizācijas jomā | Vismaz divas publikācijas vietējā laikrakstā.  Aktuālā informācija ir publiskota pilnvarotās personas un pašvaldības tīmekļvietnē.  Pilnvarotā persona savlaicīgi informē administrāciju par nepieciešamību atjaunot informāciju pašvaldības tīmekļvietnē. |
| 3. | Reģistra uzturēšana un aktualizēšana | Reģistrā ir ievadīta visa līguma 2.3. apakšpunktos noteiktā informācija un tā atbilst faktiskajai situācijai dabā. |
| 4. | Pašvaldības teritorijā samazinās decentralizēto kanalizāciju sistēmu lietotāji | Noslēgti vismaz divi līgumi par pieslēgšanos centralizētājam kanalizācijas tīklam. |